钦定古今图书集成/明伦汇编/氏族典/第092卷 > 《廖用贤尚友录》 > 于寔
## 钦定古今图书集成/明伦汇编/氏族典/第092卷 > 《廖用贤尚友录》 > 于寔

按《周书于谨传》：“谨子寔，字宾实，少和厚。年未弱冠，入
太祖幕府，从征潼关及回洛城。大统三年，又从复弘
农，战沙苑。以前后功，封万年县子，授主衣都统。河桥
之役，先锋陷阵，军还，寔又为内殿，除通直散骑常侍，
转太子右卫率，加都督。十一年，诏寔侍讲东宫。侯景
来附，遣寔援之，平九曲城，进大都督，迁仪同三司，加”
散骑常侍。十四年，除尚书。太祖与魏太子西巡，寔时
从太祖录功，以为开府仪同三司。十五年，除滑州刺
史，进爵为公。孝闵帝践阼，授民部中大夫，进爵延寿
郡公。又进位大将军，除勋州刺史，入为小司寇。天和
二年，延州蒲川贼郝三郎等反，遣寔率众讨平之。除
延州刺史。五年，袭爵燕国公，进位柱国。以罪免。寻复
本官，除凉州总管。大象二年，加上柱国，拜大左辅。隋
开皇元年薨，赠司空，谥曰安。